Joaquín Guzmán Loera

**Joaquín Archivaldo Guzmán Loera**, også kjent som **«El Chapo» Guzmán**, (født 1957) er en meksikansk kriminell som var leder for det internasjonale narkotikakartellet Alianza de Sangre, også kjent som Sinaloa-kartellet. Kallenavnet «El Chapo» viser til at Guzmán er forholdsvis lav.

El Chapo var den mektigste narkotikabaronen i Mexico, og var en av de mest ettersøkte fra listene til FBI og Interpol inntil han ble arrestert 23. februar 2014. Han var fengslet i litt over ett år før han rømte 11. juli 2015. I januar 2016 ble han imidlertid pågrepet igjen. I februar 2019 ble han utlevert til USA og funnet skyldig i narkotikasmugling, hvitvasking, organisert kriminalitet, flere drap og kidnappinger, og i juli samme år ble straffen fastsatt til livsvarig fengsel.

Han har blitt sammenlignet med Al Capone, og har vært regnet som folkefiende nr. én i USA.

*[[Forbes]]* har regnet ut at han hadde en formue på omtrent én milliard dollar, og en inntekt på 12,6 milliarder dollar. Han var med det den 701. rikeste i verden.

## Narkotikaimperium
Inntil El Chapo ble arrestert i 2014, var Sinaloa-kartellet verdens mektigste narkotikaimperium. Med hovedbase i Culiacan, Sinaloa, Mexico, fraktet Sinaloa-kartellet tusenvis av tonn kokain, heroin, metamfetamin og marijuana fra Colombia til store deler av Mexico og USA. Sinaloa-kartellet stod også for store deler av narkotika-produksjonen. Etter å ha bekjempet Gulf- og Tijuanakartellet i Mexicos narkotikakrig, fikk El Chapo i en periode også kontroll over hele smuglerruten til USA. Narkotikaen ble fraktet med fly, båt, trailere og gjennom et stort nettverk tunneler. DEA anslo at antall overdoser i USA firedoblet seg i perioden 2010–2014 som følge av Sinaloa-kartellets enorme distribusjon til statene.

I tillegg til å være hovedpulsåren for narkotikahandelen i Mexico og USA, fraktet Sinaloa-kartellet også store mengder narkotika til andre deler av verden, i hovedsak Australia, Russland, Kina, Japan, Sør-Amerika, Mellom-Amerika og vest-Europa.

Chapo hadde mange støttespillere på sin vei, deriblant hans høyre hånd Ismael Mario Zambada Garcia, samt deler av den meksikanske regjeringen og hæren.

El Chapo har siden 2016 sittet i høysikkerhetsfengsel, men Sinaloa-kartellet opererer fortsatt som et av verdens mektigste narkoimperium. Kartellet ledes i dag av El Mayo (Ismael Zambada Garcia) og Chapos sønner Ivàn og Jesùs Guzmàn.

## Fengselsrømninger
### Første rømning
El Chapos første arrestasjon var i 1993 i Guatemala for drapet på kardinal Juan Jesùs Posadas Ocampo, og ble dømt til 20 års fengsel. Han tilbrakte sine to første år i Almoloya-fengselet, og ble deretter overført til Puente Grande-fengselet. I Puente Grande klarte han gradvis å bestikke flere og flere fengselsbetjenter, noe som ble nøkkelen for hans flukt. 19 januar 2001, etter åtte år i fengsel, rømte El Chapo. Det finnes to teorier om hvordan han rømte: 

1. Via en skittentøyskurv og ut i en varebil. 

2. Via en politiuniform han ble tildelt, sammen med en politieskorte som skulle «inspisere» fengselet, og deretter ut i en varebil.

### Andre rømning
Etter 13 år på rømmen, ble Gùzman igjen arrestert 22. februar i 2014, og ble plassert i Altiplano høysikkerhetsfengsel. 11. juli 2015 klarte Gùzman igjen å rømme, denne gangen via en motorsykkel gjennom en 1,5 km lang tunnel, som koblet dusjen i cellen hans til et skur utenfor. Dusjen var den eneste delen av cellen hans som ikke kunne sees på sikkerhetskameraene, og da vaktene stormet inn i cellen hans var han allerede borte.  

### Tredje arrestasjon
Chapos andre fengselsflukt førte til massiv leteaksjon i Mexico. Etter drøyt seks måneder på rømmen ble El Chapo arrestert for tredje gang, 8. januar 2016, da han forsøkte å flykte i en stjålet bil i Los Mochis, Sinaloa. I 2019 ble han utlevert til DEA i USA, hvor han nå soner på livstid.

## Referanser